International Standard Name Identifier

L**'International Standard Name Identifier** (**ISNI**) o l'é 'n scistêma d'identificaçión dêuviòu pe identificâ sôlo i contribotoî a di contegnûi multimediâli cómme lìbbri, progràmmi a-a televixón e artìcoli de giornâle. Quésto identificatô o l'é formòu da 16 cîfre, che se pêuan vizoalizâ inte quàttro blòcchi separæ.

L'ISNI o l'é dêuviòu pe fâ dizanbigoçión tra de entitæ co-in nómme ch'o poriéiva creâ da confuxón, ligàndo i dæti in scî nómmi arecheugéiti e dêuviæ inte tùtti i setoî de inpréize di media.

O l'é stæto svilupòu in acòrdio a-e dispoxiçioìn de l'Òrganizaçión Internaçionâle pi-â Standardizaçión (ISO) cómme da Draft International Standard 27729; o stàndard vàlido o l'é stæto publicòu a-i 15 de màrso do 2012. O comitâto técnico ISO 46, sotocomitâto 9 (TC 46/SC 9) o l'é o responsàbile do svilùppo de quésto stàndard.

## Formâto
Inta FAQ do scîto d’Internétte isni.org o l'é scrîto che 'n ISNI o l'é formòu da 16 cîfre, con l'ùrtimo caràtere ch'o l'é 'n nùmero de contròllo. O nùmero do contròllo o peu êse ségge 'na cîfra decimâle che o caràtere "X" e o l'é determinòu in sciâ bâze de 15 cîfre decimâli che ghe stàn davànti, dêuviàndo l'algorìtmo ISO/IEC 7064, MOD11-2.

### Formâti sénsa spàçio
* MARC: o l'é stæto propòsto pe scrîve l'ISNI sénsa dêuviâ di spàççi, prezénpio (isni)1234567899999799
* isni.org URL: sénsa spàççi, prezénpio http://www.isni.org/isni/0000000122805510
* viaf.org:
** URL https://viaf.org/viaf/59091300/
** URL https://web.archive.org/web/20220404172923/https://viaf.org/processed/ISNI%7C0000000122805510
** i *dump* di dæti dêuvian a fórma ISNI|0000000122805510

### Formâti con spàçio
Inta vizoalizaçión o l'é de spésso mostròu con di spàççi.
* isni.org
* viaf.org

## Ûzo
L'ISNI o permétte d'identificâ 'na çèrta identitæ, cómme o nómme fâso de 'n outô ò a stànpa dêuviâ da 'n editô, co-in nùmero ùnico. Sto nùmero chi o peu dónca êse ligòu a un di âtri identificatoî dêuviæ da-i mézzi d'informaçión pe identificâ nómmi e âtre fórme d'identitæ.

In ezénpio de l'ûzo de 'n nùmero de quésto tîpo o l'é l'identificaçión de 'n muxicìsta che però o l'é scritô de mûxica e de poêxîe ascì. Dónde o poiéiva êse contenporaniaménte identificòu inte vàrie bànche dæti dêuviàndo scistêmi diferénti d'identificaçión, ségge pùblichi che privæ, inte l'ànbito do scistêma ISNI o gh'aviéiva 'n sôlo eleménto ISNI conligòu. E vàrie bànche dæti poriéivan dónca scangiâ di dæti in sce quélla identitæ in particolâ sénsa fâ ricórso a métodi dizordinæ cómme o paragón de strìnghe de tèsto. In ezénpio ch'o vêgne de spésso mensonòu pi-â léngoa ingléize són e dificoltæ che s'incóntran inte l'identificaçión de 'n çèrto "John Smith" inte 'na bànca dæti. Scibén che gh'é di bèlli eleménti pe "John Smith" o no l'é de lóngo ciæo l'eleménto ch'o corispónde a-o "John Smith" domandòu.

Se 'n outô o l'à publicòu di tèsti sott'a vàrri nómmi ò nómmi fâsi, ciaschedùn de sti nómmi chi o gh'à d'avéi o seu ISNI.

L'ISNI o peu êse dêuviòu da bibliotêche e archìvvi quànde condivìddan informaçioìn de catàlogo. Pe de ciù, pe 'na riçèrca ciù precîza de informaçioìn in sciâ Ræ e inte bànche dæti, o peu agiutâ inta gestión di dirìtti a-o de la di confìn naçionâli e inte l'anbiénte digitâle.

### ORCID
I identificatoî ORCID (*Open Researcher and Contributor ID*) conscìstan inte 'n blòcco de identificatoî ISNI riservòu a-i riçercatoî académichi e aministròu da 'n'òrganizaçión destacâ, scibén ch'a travàggia inte 'n mòddo cordinòu a l'ISNI. Ògni riçercatô o peu creâ e rivendicâ o pròpio identificatô ORCID.

## Òrganizaçioìn parteçipànti
### Outoritæ de registraçión
Segóndo l'ISO, l'outoritæ de registraçión pe l'ISO 27729:2012 a l'é l'ISNI International Agency, ch'a gh'à a seu sêde a Lóndra (c/o EDItEUR). St'outoritæ chi a l'é consciderâ, segóndo o Companies Act 2006, cómme 'na socjêtæ privâ a responsabilitæ limitâ.

L'International Agency a l'é de sòlito conosciûa sott'a-a sîgla de ISNI-IA.

Quésta socjêtæ sénsa òbietîvo de goâgno registrâ into Régno Unîo a l'é stæta fondâ da 'n consòrçio d'òrganizaçioìn formòu da-a *[[Confédération Internationale des Sociétés d'Auteurs et Compositeurs]]* (CISAC), da-a Conference of European National Librarians (CENL), da l'International Federation of Reproduction Rights Organisations (IFRRO), da l'International Performers Database Association (IPDA), da l'Online Computer Library Center (OCLC) e da ProQuest. A l'é controlâ da diretoî nominæ da quéste òrganizaçioìn e, into câxo do CENL, da raprezentànti da Bibliotêca naçionâle de Frànsa (*Bibliothèque nationale de France*) e da British Library.

### Agençîe de registraçión
In'agençîa de registraçión a fornìsce l'interfàccia tra quélli che domàndan o còdice ISNI e l'Agençîa de Asegnaçión ISNI.

Do 2018, YouTube o l'é vegnûo 'n regìstro ISNI, diciaràndo a seu intençión de comensâ a creaçión d'identitæ ISNI pe-i muxicìsti che gh'àn caregòu i seu vìdeo. L'ISNI o prevédde che, cómme rizultâto de quésta decixón, o nùmero di seu ID "o cresciâ fòscia de 3-5 milioìn inti pròscimi dôe ànni".

Do 2020 a Sound Credit, insémme a l'ISNI, a l'à anonçiòu che-e registraçioìn a l'ISNI pò-u setô da mûxica saiàn de bàdda e outomàtiche. O scistêma de registraçión de bàdda o l'é pàrte da creaçión de 'n profî uténte Sound Credit, dêuviâ pò-u seu inportànte scistêma pe l'atribuçión di créditi. O l'inclùdde 'na riçèrca outomàtica pe evitâ ISNI dóggi e 'n certificâto creòu da-o scistêma de registraçión Sound Credit pe ofiçializâ i còdichi ISNI apénn-a registræ.

### Ménbri de l'ISNI
I ménbri de l'ISNI (ménbri de l'ISNI-IA), a-i 11 de lùggio do 2018, són:
* ABES (*French Bibliographic Agency for Higher Education*)
* Brill Publishers
* CEDRO (*Centro Español de Derechos Reprográficos*)
* CDR (*Centrale Discotheek Rotterdam*)
* Copyrus
* FCCN
* Archìvi Naçionâli Françéixi (*Archives nationales de France*)
* Universcitæ de Harvard
* Iconoclaste
* Irish Copyright Licensing Agency (ICLA)
* ISSN International Centre
* Universcitæ La Trobe
* Bibliotêca do Congrèsso
* Bibliotêca MacOdrum, Universcitæ de Carleton
* Bibliotêca Naçionâle da Finlàndia
* Bibliotêca Naçionâle da Nêuva Zelànda
* Bibliotêca Naçionâle da Norvéggia
* Bibliotêca Naçionâle da Svéçia (*Kungliga Biblioteket*)
* Publishers' Licensing Services
* Bibliotêca UNSW

## Asegnaçión de l'ISNI
L'ISNI-IA a l'adêuvia 'n scistêma d'asegnaçión ch'o conprénde 'n'interfàccia uténte, 'n schêma de dæti, di algorìtmi de dizanbigoaçión e 'na bànca dæti ch'a sódisfa i requixîti do stàndard ISO, dêuviàndo ànche a tecnologîa existénte quànde poscìbile. O scistêma o l'é bazòu sorviatùtto in sciô servìçio Virtual International Authority File (VIAF), ch'o l'é stæto svilupòu da OCLC pe l'ûzo inte l'agregaçión di catàloghi de bibliotêche.

L'intrâ a-o scistêma d'asegnaçión e a-a bànca dæti, ciù che a-i nùmeri che vêgnan generæ cómme *output* do procèsso, o l'é controlòu da òrganìsmi indipendénti conosciûi cómme "agençîe de registraçión". Quéste agençîe de registraçión tràtan diretaménte co-e cazànn-e e garantìscian che i dæti séggian fornîi inte di formâti adàtti e reconpensàndo l'ISNI-IA pe-i cósti de mantegniménto do scistêma de asegnaçión. E agençîe de registraçión vêgnan nominæ da l'ISNI-IA ma són gestîe e finançiæ in mòddo indipendénte.

## Covertûa de l'ISNI
A tabèlla chi aprêuvo a contêgne di dæti in sciâ covertûa de l'ISNI, pe milioìn d'identitæ de tùtti i tîpi, cómme milioìn de persónn-e, milioìn de riçercatoî (conpréixi inte persónn-e ascì) e de òrganizaçioìn.

## Nòtte


## Bibliografîa
* 

## Âtri progètti

## Ligàmmi de fêua
* 

Categorîa:Identificatoî